Αλέξανδρος Κωνσταντίνος Ιωνίδης

Ο Αλέξανδρος Κωνσταντίνος Ιωνίδης (αγγλικά: Alexander Constantine Ionides,επίσης Κωνσταντίνος Ιωάννου και Κωνσταντίνος Ιπλιξής, 1810 – 1890) ήταν ελληνικής καταγωγής Βρετανός τραπεζίτης, καθώς και προστάτης των τεχνών και συλλέκτης έργων τέχνης, με καταγωγή από την Κωνσταντινούπολη.

Βιογραφικό

Νεαρή ηλικία 
Γεννήθηκε στην Κωνσταντινούπολη την 1η Σεπτεμβρίου του 1810. Πατέρας του ήταν ο έμπορος έργων τέχνης Κωνσταντίνος Ιωνίδης και μητέρα του η Μαριόρα Σεντουκάκη. Ο πατέρας του, επεκτείνοντας τις επιχειρήσεις του, άνοιξε γραφείο στο Λονδίνο το 1815 και έστειλε τον Αλέξανδρο εκεί, ο οποίος σπούδασε στο Μπρίξτον· αποφοίτησε το 1827.

Κατόπιν νυμφεύτηκε την Ευτέρπη Σγούτα στην Κωνσταντινούπολη και εγκαταστάθηκαν στην περιοχή Τσίθαμ Χιλ (Cheetham Hill) του Μάντσεστερ, αποκτώντας 5 παιδιά. Κατόπιν ίδρυσε την δική του εταιρεία εμπορίας υφασμάτων και σίτου με την επωνυμία Ιωνίδης και Σία (Ionides and Company) και οι εμπορικές συναλλαγές του διεξαγόταν μεταξύ του Ηνωμένου Βασιλείου και των Βαλκανίων και Εγγύς Ανατολής. Παράλληλα άρχισε να δραστηριοποιείται με τη μελέτη και την προστασία των τεχνών κατά το 1829, σε Βρετανία (φίλος με τους Έντουαρντ Κάλβερτ και Τζωρτζ Φρέντερικ Ουώτς) και Ελλάδα (χορηγός του Πανεπιστημίου Αθηνών).

Λονδίνο 
Το 1834 ο Ιωνίδης και η οικογένεια του μετακόμισαν στο Λονδίνο και το 1837 απέκτησε την Βρετανική υπηκοότητα. Κατόπιν μετακόμισαν στην περιοχή Τουλς Χιλ (Tulse Hill) και κατόπιν από το 1864 στην περιοχή Χόλαντ Παρκ, τοποθεσία του Ελληνικού προξενείου, καθώς ο Ιωνίδης ανέλαβε τα καθήκοντα του προξένου της Ελλάδας. Υπηρέτησε στο αξίωμα αυτό από το 1854 έως το 1866, ενώ υπήρξε και διευθυντικό στέλεχος του μεγάρου Κρύσταλ Πάλας το 1855 και πολλών τραπεζών. 

Ο γιος του Αλέξανδρος, τον έφερε σε γνωριμία το 1860 με αρκετούς καλλιτέχνες τους οποίους είχε γνωρίσει στο Παρίσι, όπως τον Τζέιμς Άμποτ Μακνήλ Ουίστλερ, τον Έντουαρντ Πόυντερ,τον  Τόμας Άρμστρονγκ και τον Τζωρτζ ντου Μωριέ και αργότερα με τους Ντάντε Γκάμπριελ Ροσέτι και Έντουαρντ Μπερν - Τζόουνς. Μετέπειτα, ανέθεσε στους σχεδιαστές Φίλιπ Ουέμπ και Τόμας Τζέκυλ την αναδιακόσμηση του κτηρίου του προξενείου στο Χόλαντ Παρκ.

Τελευταία χρόνια 
Το 1875 μετακόμισε στην επαρχία, στην περιοχή Χέιστινγκς, αφήνοντας τις υποθέσεις της αναδιακόσμησης του προξενείου στον γιο του Αλέξανδρο και έχοντας αναθέσει τις εργασίες στους Ουίλιαμ Μόρις και Ουόλτερ Κρέιν.

Οικογένεια

Παντρεύτηκε το 1832 την Ευτέρπη Σγούτα (1816 - 1892) και μαζί της απέκτησε τα παρακάτω παιδιά:
 Κωνσταντίνος-Αλέξανδρος Ιωνίδης (1833–1900), συλλέκτης και έμπορος έργων τέχνης, σύζυγος της Αγαθονίκης Φενερλή. Ο γιος του Θεόδωρος ήταν πατέρας του Κωνσταντίνου-Ιωάννη-Φιλίππου Ιωνίδη.
 Αγλαΐα Ιωνίδη (1834–1906), συλλέκτρια έργων τέχνης, σύζυγος του εμπόρου Θεόδωρου Κορωνιού.
 Λουκάς Ιωνίδης (1837–1924),  έμπορος και συλλέκτης έργων τέχνης και χρηματιστής , σύζυγος της Elfrida Elizabeth Bird και πατέρας του αρχιτέκτονα Βασίλειου Ιωνίδη.
 Αλέξανδρος (Αλέκος) Ιωνίδης , (1840–1898), έμπορος έργων τέχνης και συλλέκτης, σύζυγος της Ισαβέλλας (Ζαμπέλας) Σεκιάρη
 Χαρίκλεια-Ανθέα-Ευτέρπη Ιωνίδη (1844-1923), σύζυγος Edward George Dannreuther (Ντανρόιθερ)

Ήταν θείος των:
 Μαρίας Σπαρτάλη, σύζυγος Στίλμαν.
 Μαρίας Κασσαβέτη, σύζυγος Ζαμπάκο.

Πηγές-Παραπομπές

Εξωτερικοί σύνδεσμοι
  Researching the Ionides Family history in Turkey and Greece  - Dog Rose Press

Βρετανοί συλλέκτες έργων τέχνης
Οικογένεια Ιωνίδη
Έλληνες της Αγγλίας
Κωνσταντινουπολίτες Έλληνες